# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA TRENTA DE GENER DE 2012

**Identificació de la sessió**

Caràcter: Ordinari

Data: 30 de gener de 2012

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 19 de desembre de 2011, que és aprovada per unanimitat.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 1 a la 14/2012 .El Ple es dóna per assabentat.

**3r.- INFORMACIÓ DE L’ALCALDIA I DEL DESPATX OFICIAL**

Seguidament el Sr. Alcalde dóna compte de l’última correspondència rebuda, de la que cal destacar:

* Escrit del Consorci de Vies verdes en el que demanen si el nostre municipi te agermanaments.
* Escrit d’Etra Catalunya en el que ens comuniquen que han absorbit l’empresa Bonal empresa de serveis elèctrics i electrònics SA.
* Escrit de la Direcció General de Qualitat Ambiental en el que recorden la necessitat que tots col·laborem en la reducció de la contaminació lumínica.
* Escrit del Servei de carreteres a Girona sobre una resolució d’autorització d’obra sol·licitada per Gas Natural per obertura d’una cata per escomesa en vorera de la carretera.
* Escrit de l’ACA sobre una resolució d’inscripció en el Registre d’Aigües d’un pou a mas Ventós del Sr. Josep Fàbrega Colom.
* Escrit de la Direcció general de Centres Públics en el que adjunten un exemplar del conveni per a la formalització de la subvenció addicional per al funcionament de centres educatius de primer cicle d’educació infantil de titularitat municipal per al curs 2010-2011.
* Escrit de Medi Ambient i Territori de la Generalitat de Catalunya en el que concedeixen una pròrroga fis el 30 de juny de 2012 per a justificar la subvenció epr a la regulació de la funció com a connector ecològic dels terrenys situats entre el sòl urbà de Melianta iel PEIN de l’estany d’Espolla.
* Escrit de la Direcció general de Protecció Civil en el que comuniquen una nova aplicació de protecció civil per a l’edició, correcció i validació dels punts d’actuació prioritària del Pla Especial d’Emergències per Inundacions de Catalunya (INUNCAT).
* Escrit de la Consellera d’Ensenyament en el que agraeix l’acord pres sobre la defensa de l’actual model educatiu lingüístic de Catalunya.
* Escrit de la Cooperació Esportiva de la Diputació de Girona en el que comuniquen l’aprovació del conveni de Cooperació amb la Secretaria General de l’esport a través del Consell català de l’Esport per a la concessió de subvencions per a obres de construcció i condicionament d’equipaments esportius.
* Saluda del President del Senat en el que comunica que la moció sobre la immersió lingüística ha estat traslladada als portaveus dels grups parlamentaris.
* Escrit de l’Administració General de l’Estat en el que el Sr. Francesc Francisco Busquets Palahí comunica la seva jubilació després d’un període de dues legislatures representant el Govern d’Espanya a les comarques de Girona.
* De l’organisme Dipsalut ens envien els resultats analítics de les aigües de diversos edificis públics que han resultats aptes pel consum humà.
* Escrit del departament d’Interior en el que comuniquen l’ordre INT/358/2011, de 19 de desembre, per la qual regulen els horaris dels establiments oberts al públic, espectacles públics i de les activitats recreatives.

A continuació el Sr. Alcalde informa al Ple dels següents temes:

Depuradora.- La Depuradora funciona en fase de proves ja fa 1 mes aproximadament i te connectats dos pous, falta connectar el pou de la cruïlla dels carrers Mn. Pere Campolier-C/Melianta. Que hi ha un punt de desacord i que tenen convocada una reunió amb el director general per si es troba una solució per des bloquejar el problema. Que des de la Generalitat havien demanat per inaugurar-la però que ell s’hi va negar justificant que no es podia inaugurar funcionant únicament un 50% i la resta abocant igual que abans.

Ampliació de l’escola . A l’inici de l’actual curs escolar es va convocar una reunió a la que hi assistiren la direcció de l’escola, l’APA, l’Ajuntament, l’arquitecte director de l’obra, AGISA i l’administració a la que ens varen comunicar que a principis de desembre es començaria l’obra d’ampliació de l’escola.

Al mes de novembre la regidora Sra. Pilar Busquets es va reunir amb el Sr. Albert Bayot i li va dir que tot continuava igual. El mes de desembre l’alcalde es va reunir amb el delegat de Girona i li va dir que l’obra no estava , però si estava aturada fins a l’aprovació del pressupost de la Generalitat. Una vegada s’hagin aprovat els pressupostos es sol·licitarà una reunió amb el sr. Albert Bayot.

Rotonda

Ha finalitzat l’obra de la rotonda de la Ctra. de Banyoles-Figueres després d’un any i mig d’aturades. L’enginyer tècnic ha de venir a fer la visita per la certificació i l’aval. També aquest dia es mirarà el pas de vianants de davant de la farmàcia i la senyalització corresponent.

Segueix parlant i diu que en relació a la Ctra. de Fontcoberta sempre havia pensat que quan sortís la publicació del proper PUOSC intentaria fer un conveni amb la Diputació per la urbanització del carrer i fer el traspàs, ja que sabia que en altres ajuntaments de la comarca havien fet conveni amb la Diputació i s’havien executat importants obres d’urbanització.

Així que va parlar amb el Sr. Hugas de la Diputació d’aquest tema i li va dir que el traspàs ja estava fet. Va quedar molt parat perquè no en sabia res i efectivament hi havia un conveni dels traspàs de la carretera de Fontcoberta, signat des de l’any 2005.

No em vull posar si està ben negociat o no, depèn del moment i d’altres supòsits, però això em deixa amb les mans lligades. S’adreça al Sr. Lluís Freixa i li diu que li havia retret aquest tema en el mitting i en el cara a cara de les eleccions municipals, i això sí que ho troba greu perquè aquest conveni s’havia aprovat en un Ple quan ell era regidor i en Jaume Roura Alcalde.

El Sr. Freixa contesta que ell no ho sabia i demana una còpia de l’acord i el conveni

El Sr. Alcalde contesta que ho troba greu que no entén com no ho sabia, que si és així amb una disculpa es pot arreglar i si ho sabia ho troba de molt mal gust. Que ell el que te clar és que d’aquí uns anys sortiran d’aquí, de la política municipal i seguiran essent veïns, i aquests actes trenquen les confiances amb les persones. I si s’hagués fet amb mala fe ho troba molt, molt greu, ja que s’ha escoltat per activa i per passiva per gent del grup de CIU i simpatitzants del grup que tenia una mala manera de negociar, que ho feia molt malament. Apreneu que s’ha d’anar en compte amb aquestes coses i que li dolen moltíssim.

**4t.- APROVACIÓ CONVENI TIPUS DEL SERVEI DE HOSTING DE LA DIPUTACIÓ .**

La Diputació de Girona ofereix gratuïtament als Ajuntaments el servei d’allotjar pàgines web, comptes de correu i dominis als seus servidors.

Pren la paraula el regidor Sr. Narcís Bartis i explica que estudien portar la pàgina web al servidor de la Diputació. Que no s’ha acabat de negociar-ho amb l’empresa que ho porta actualment, però per poder accedir a aquest servei l’Ajuntament interessat ha de sol·licitar el servei aprovant un conveni tipus sobre l’allotjament de pàgines web, comptes de correu i dominis als servidors de la Diputació i seguidament enviar a la Diputació de Girona el trasllat de l’acord d’aprovació del conveni tipus.

Pren la paraula la regidora Sra. Consol Mas i pregunta com està actualment el contracte i si el servei serà el mateix?

El Regidor contesta que per aquest any no s’ha firmat cap contracte, que segueix el que ja teníem però per aquest any d’entrada s’ha negociat un preu més baix.

La regidora contesta i pregunta que si s’aprova el conveni tipus voldrà dir que ja s’activarà el servei amb la Diputació?

El regidor contesta que no, que primer ho han de parlar amb l’empresa actual i després ja decidiran, però mentre el conveni ja estarà signat.

La regidora Sra. Consol Mas pregunta si seria millor abans prendre la decisió i seguidament aprovar el conveni?

El Sr. Bartis contesta que el que no pot passar és quedar-se sense pàgina web, per això s’aprova, per avançar-ho.

Seguidament i per unanimitat s’acorda l’ aprovació del següent acord:

1.- Aprovar el conveni tipus sobre l’allotjament de pàgines web, comptes de correu i dominis als servidors de la Diputació de Girona.

2.- Donar trasllat del present acord a la Diputació de Girona per tal de procedir a la signatura del conveni.

**5è.- APROVACIÓ DEFINITIVA MAPA DE CAPACITAT ACÚSTICA**

Aprovat inicialment en data 31 d’octubre de 2011 el mapa de capacitat acústica del municipi de Fontcoberta i exposat al públic durant el termini de 30 dies, en el BOP núm. 219 de 16 de novembre de 2011, sense que s’hagin presentat reclamacions, el Sr. Alcalde proposa aprovar-lo definitivament.

El Sr. Lluís Freixa pren la paraula i manifesta que si no s’ha produït cap canvi des de l’aprovació l’inicial, el seu grup ho vota a favor.

Així doncs arribada la votació, per unanimitat s’acorda l’aprovació del següent acord:

* Aprovar definitivament el mapa de capacitat acústica del municipi de Fontcoberta.
* Exposar l’acord d’aprovació definitiva al Butlletí Oficial de la Província.

**6è.- APROVACIÓ MODIFICACIÓ PREUS ORDENANÇA FISCAL DE LA TAXA PEL SUBMINISTRAMENT D’AIGUA POTABLE AL MUNICIPI DE FONTCOBERTA.**

El Sr. Alcalde explica la proposta presentada per l’empresa Prodaisa per l’augment de les tarifes corresponents al Servei d’abastament d’aigua potable de Fontcoberta, que l’exercici passat l’augment va esser 0 €, que ja va intentar negociar-ho, però que s’han queixat que sense l’augment proposat no es compensa els canvis de canonades que realitzen, que estan finançant mitjançant la tarifa d’aigua les obres de les millores d’aigua del C/Sant Feliu i el projecte d’ampliació i renovació de la xarxa municipal a la Ctra. de Banyoles-Figueres.

Pren la paraula el regidor Sr. Jaume Roura i diu que el seu grup votarà aquest punt en contra ja que no hi estan d’acord amb l’augment que ja es va fer de la tarifa i de la conservació dels comptadors fa 2 anys i a més en el Ple passat es va dir que no s’augmentaria cap taxa per aquest exercici i ara surt l’augment de la tarifa de l’aigua.

El Sr. Alcalde contesta i diu que a l’exercici passat l’empresa va acordar no augmentar la tarifa perquè hi havia moltes altes a la Ciutat Jardí,però que en aquest exercici no es compensa.

Continua el Sr. Alcalde i manifesta que des de la Generalitat s’està negociant un impost nou sobre la tarifa de l’aigua, un nou cannon d’entre un 5 i un 10% d’augment del rebut, degut a l’estat ruinòs i la fallida de l’ACA.

Arribada la votació i d’acord amb la Llei 39/1988 de 28 de desembre, reguladora de les Hisendes Locals que estableix en els seus articles 15 a 19 el procediment per a l’aprovació i modificació de les Ordenances Fiscals reguladores dels tributs locals, per cinc vots a favor i quatre en contra s’adopta el següent acord:

1.-Aprovar les tarifes corresponents al Servei d’Abastament d’Aigua Potable de Fontcoberta 2012, que seran efectives una vegada hagin passat els tràmits reglamentaris establerts als articles 15-19 de la llei 3971988 de 28 de desembre, Reguladora de les Hisendes Locals

Bloc I 0-6 m3/abonat/mes 0,4687 €/m3

Bloc II de 6-12 m3/abonat/mes 0,6417 €/m3

Bloc III excés de 12m3/abonat/mes 0,8240 €/m3

Quota fixa 2,6780 €/abonat/mes

Conservació de comptador: 0,9950 €/abonat/mes

2.- Exposar el present acord durant un termini trenta dies, comptats des de l’endemà de la publicació del present anunci en el BOP de Girona, a l’efecte que els interessats puguin consultar l’expedient i presentar les reclamacions oportunes.

En cas de no presentar-se cap reclamació, l’acord provisional esdevindrà definitiu, sense necessitat d’adoptar-ne un de nou.

**7è.- ACORD DE FACULTAR AL SR. ALCALDE PER A SIGNAR EL CONVENI AMB EL CONSELL CATALÀ DE L’ESPORT.**

El Sr. Alcalde explica el conveni entre el Consell Català de l’Esport i l’Ajuntament de Fontcoberta, pel qual es concedeix una subvenció de 75.000,00 euros per la reforma del camp de futbol municipal mitjançant un préstec de l’Institut català de Finances.

Pren la paraula el Regidor Sr. Molina i pregunta si hi ha alguna entitat interessada per gestionar el futbol a Fontcoberta?

El Sr. Carles Pedrola el contesta i diu que de moment no hi ha ningú ni cap entitat que s’hagi interessat per gestionar el futbol a Fontcoberta, però que convocaran una reunió per veure si hi ha alguna entitat o persona que se’n vulgui fer càrrec i tirar-ho endavant. Que ja es tenen pressupostos per casetes i instal·lar-hi gespa, però els pressupostos són molt alts.

El Sr. Molina pregunta si de l’import de les subvencions se’n farà prou per la remodelació del Camp de Futbol.

El Sr. Alcalde explica que el que es va fer va ser aixecar-ho tot posar-hi terra reciclada i fer les pendents corresponents ja que havia de desaiguar per dalt. De millores es va posar tela antiherbes i sauló i de l’import de la baixa es va negociar fer la pista poliesportiva del costat de l’escola. Amb aquesta obra s’irà potenciant la zona esportiva, a la vegada que serà un bon equipament per l’escola. Seguidament explica al Ple que la ubicació de la zona esportiva es va consensuar amb l’antic consistori.

A continuació el Sr. Molina pregunta un aclariment sobre la naturalesa del crèdit. Aclarit aquest punt i arribada la votació, el Sr. Molina manifesta que en l’àmbit de l’esport no tenen cap interès en votar en contra, i que per tant voten en blanc.

Atès que per la signatura del contracte és necessari l’acord de l’Ajuntament facultant al Sr. Alcalde per signar-lo, per 5 vots a favor i 4 en blanc, s’adopta el següent acord:

Facultar al Sr. Alcalde President de l ‘Ajuntament de Fontcoberta, Joan Estarriola Vilardell amb DNI núm. 77898450A per a signar el conveni de concessió de subvenció entre el Consell Català de l’Esport i l’Ajuntament de Fontcoberta, per al finançament de l’actuació “Reforma del camp de futbol”.

Fora de l’ordre del dia i prèvia declaració d’urgència adoptada per la totalitat dels assistents a la sessió, es tracta i resol l’assumpte següent:

**DELEGACIÓ AL CONSELL COMARCAL DEL PLA DE L’ESTANY LA RENOVACIÓ DEL CONVENI AMB L’AGENCIA DE PROTECCIÓ DE LA SALUT.**

El Sr. Alcalde exposa al Ple el conveni d’encàrrec de prestació de serveis de protecció de la salut entre l’agència de protecció de la salut i el Consell Comarcal del Pla de l’Estany i proposa l’acord de delegació.

Es debat el tema en relació a la prestació de serveis i per unanimitat s’acorda:

Delegar al Consell Comarcal del Pla de l’Estany la renovació del conveni d’encàrrec de prestació de serveis de protecció de la salut entre el Consell i l’Agència de protecció de la salut.

**9è.- PRECS I PREGUNTES**

Arribat el torn de precs i preguntes pren la paraula el Sr. Lluís Freixa i fa el comentari que en les plens hi ha molt de diàleg i és difícil que tot quedi reflectit

a l’acta, per tant demanen si es poden gravar els Plens a partir d’avui.

Contesta la Pilar i diu que s’ha de tenir un sistema de gravació amb micros, que no pot esser qualsevol gravadora domèstica o telèfon móbil, ja que se sentiria un guirigall i no s’entendria res.

El Sr. Alcalde diu que no hi ha inconvenient, però s’hauria de sol·licitar pressupost.

El Sr. Jaume Roura diu que li sembla que a Cornellà no tenen micros.

El Sr. Xavier Cros diu que en el Consell Comarcal sí que hi ha micros i a més hi ha una persona, que es qui fa funcionar l’aparell en el Ple.

El Sr. Alcalde comenta que es demanarà pressupost i models i en el proper ple es decidirà.

Seguidament el Sr. Lluís Freixa comenta que en el Punt diari del dia 25 de gener de 2012, hi havia una noticia molt grata, que l’Ajuntament de Fontcoberta havia entrat a formar part del Consorci de l’Estany, que era un punt important del seu programa electoral, i que n’estan molt contents. I per tant demana els següents punts que els poden contestar, si cal, en un altre Ple:

Com estan les negociacions?

Que en el pressupost de 2012 no hi ha vist cap partida per aquest Consorci i demanen si es pensa incloure-hi alguna partida?

Quines millores o idees pensen portar al Consorci, ja que aquesta zona ha d’esser el motor del nostre poble?

El Sr. Alcalde el contesta i diu que feia 4 anys que sol·licitaven formar part del Consorci de l’Estany.

Seguidament explica que el partit d’ERC Comarcal és un impulsor del parc natural de la zona lacustre del Pla de l’Estany que volien incloure-hi des dels estanyols de Sant Miquel de Campmajor fins la Platja d’Espolla.

 Una vegada feta la sol·licitud els varen notificar que s’havien de canviar els Estatuts. De fet Fontcoberta té un 1% de tot el territori del Consorci.

Es va fer una reunió a l’Ajuntament de Banyoles i semblava que tot estava clar, però no es varen modificar els estatuts.

I ja en aquesta legislatura en Carles Feo es va adreçar als que havien fet la memòria i feia una proposta fonamentada per incloure-hi la Platja d’Espolla, els bosc inclòs en el PEIN i posava a disposició la Sala de Dalt de Can Jan com a centre d’interpretació del Triops i la Platja d’Espolla.

També s’ha de dir que per aquest exercici no hi haurà pressupost, ja que s’ha de determinar la inversió a fer-hi, de moment la gent de la brigada farà els treballs preliminars corresponents.

Pren la paraula el regidor Sr. Carles Pedrola i comenta que en el Pla Local de Joventut s’hi vol incloure activitats a fer a la Platja d’Espolla i implicar-hi més entitats del poble.

A continuació el Sr. Lluís Freixa manifesta que la Sala d’interpretació ho varen engegar el seu grup a legislatura en que eren equip de govern, i que el grup d’ERC ho ha acabat.

Que a la legislatura 2003-2007 ja demanaven entrar al Consorci i el grup d’ERC els hi va negar, i repeteix que la remodelació de la sala va ser iniciativa de CIU.

La Pilar Busquets respon i diu que sí, però que l’havien començat i prou.

El Regidor Sr. Freixa contesta que li agraeix que ho acabessin.

A continuació Lluís Freixa comenta que hi ha veïns que s’han queixat de que posen correus a la pàgina web i no es contesten, i pregunta què passa?

Contesta el Sr. Alcalde i diu que contesta tots els que li arriben, i si no es contesten deu esser problema del correu que no arriben.

Seguidament pren la paraula el regidor Sr. Jaume Roura i diu que a la rotonda de la Ctra. de Banyoles-Figueres hi falta il·luminació i els senyals corresponents.

Pren la paraula el Sr. Alcalde i diu que la il·luminació i la senyalització no depenen de l’Ajuntament, que va parlar amb el Sr. Ignasi Mataró i que la finalització de l’obra la supervisarà la Direcció General de carreteres.

El Sr. Alcalde explica que a Melianta hi ha el problema de la velocitat que s’agafa en aquest tram de recta, i que per prevenció de riscos i reduir la velocitat, s’instal·laran tres controls aleatoris per controlar-ho.

A continuació el Sr. Molina comenta que les activitats esportives en que hi ha públic i que es fan al pavelló es passa molta fred, i demana com està aquest tema.

El Sr. Alcalde explica que el pressupost per instal·lar la calefacció al pavelló importa la quantitat de 90.000,00 euros.

Que es va adquirir una màquina que no està homologada, però que es pot legalitzar i homologar, l’únic que probablement s’haurà d’ubicar fora del pavelló, però actualment aquest tema està aturat. Es varen comprar les estufes tipus “bolet”i creu que s’aconsegueix una temperatura adient.

Es pot estudiar caldejar-ho una mica abans de les activitats puntuals.

El regidor Sr. Carles Pedrola comenta que ell es entrenador i que actualment en els pavellons s’hi passa fred.

El regidor Sr. Xavier Cros comenta que la gent no se’n fa càrrec i surten a fumar o per altres coses i deixen les portes obertes, i el que no es pot és tenir sempre un conserge a punt.

Pren la paraula el regidor Sr. Lluís Freixa i comenta que hi ha moltes maneres d’escalfar els edificis per aire,per irradiació . .

El Sr. Alcalde contesta dient que tant si s’escalfa d’una manera o altra s’escalfa per aire igual .

Pren la paraula la regidora Sra. Pilar Busquets i manifesta que tal i com estan les coses, el problema no és escalfar el pavelló sinó mantenir-lo, el personal, la llum, la neteja. . . . que pensin que disposem d’un edifici sobre dimensionat per Fontcoberta i que hi ha altres necessitats que escalfar el pavelló per patinatge, bàsquet etc. El que s’ha de fer és economitzar tot el que es pugui, que quan hi ha un acte puntual es pot intentar escalfar-lo. Segueix dient que val la pena parlar d’aquest temes, el pavelló és un pou sense fons, mai estarà prou net ni prou calent, però tothom hauria de fer un esforç per entendre el que es fa des de l’Ajuntament.

En Carles Pedrola comenta que en relació a la neteja, al Pavelló del Pla de l’Ametller, quan hi van a entrenar, ells s’han de netejar la pista.

La Pilar Busquets comenta que si la gent no hi posa de la seva part, els pavellons, els centres socials. . .no es podran obrir.

Continua el Sr. Molina i diu que seguint amb el pavelló també hi ha queixes amb l’equip de música, i demana si podria haver-n’hi un de permanent.

Contesta la Pilar Busquets i diu que ja ho han mirat i segurament es podrà solucionar.

El Sr. Xavier Cros comenta que l’aparell de música que hi ha al pavelló és massa delicat no és l’aparell que es necessitava, d’altra banda depèn de qui el fa servir no és prou responsable, ja s’han cremat els amplificadors.

El Sr. Molina diu que els de patinatge quan entrenen fan servir un aparell domèstic i ja els hi funciona, i els últims esdeveniments varen llogar una disco mòbil i una altra vegada varen fer servir el de Serinyà.

La Pilar Busquets diu que s’hauria d’adquirir un aparell més senzill d’ús i demanar més responsabilitat del que l’usen.

 El Sr. Alcalde pren la paraula i diu que vol donar una altra informació, que s’han tallat les acàcies del costat de l’escola, que es anivellarà i s’intentarà connectar la Plaça dels Països Catalans amb el racó que queda actualment, i s’intentarà traslladar-hi el joc de la Plaça de la Font.

A continuació pren la paraula el Sr. Lluís Freixa i comenta que la senyal de l’entrada de Melianta ha tornat a caure.

El Sr. Alcalde comenta que ja està dreta, que la brigada ja ho ha arranjat.

I no havent-hi més assumptes a tractar ni més precs ni preguntes a formular, el Sr. Alcalde dóna per acabada la sessió a les vint-i-tres hores. Ho certifico.

Vist i Plau

L’Alcalde La Secretària